[bookmark: _GoBack]На 28 май в Община Тервел се проведе работно заседание на Междуведомствена комисия, сформирана със заповед на Заместник- министъра на културата за изготвяне на предложение за предоставяне на статут и определяне на режим за опазване – териториален обхват (граници и охранителна зона) и предписания за опазване на обект „Късноантична крепост Палмате“, разположена в землището на с. Оногур, община Тервел. Председател на комисията е Дойчин Грозданов – главен експерт към Националния институт за недвижимо културно наследство. В състава на комисията влизат още: експерти археолози, геодезисти, представители от Министерство на културата, Министерство на регионалното развитие и благоустройството, Министерство на околната среда и водите, Министерство на земеделието и храните, Българска академия на науките, Регионален исторически музей Добрич, Областна администрация Добрич, Регионална дирекция по горите – Варна, РИОСВ- Варна, ДЛС- Тервел, Община Тервел и др.
Комисията заседава в Община Тервел и осъществи дейности на терен в рамките на археологическите разкопки в Късноантична крепост Палмате, по- конкретно разкритата епископска базилика в обекта. Специалистите следва да изготвят предложение за актуализиране на режимите за опазване – териториален обхват и предписания за опазване на античния град и прилежащата зона. Това има пряко отношение  към опазването на недвижимите културни ценности, тяхното развитие и реализиране на проекти, свързани с експонирането, социализирането и представянето на територията в бъдещ туристически обект. Специфичното на обекта е, че част от прилежащата зона, обхващаща венеца от скални манастири, попада в защитени зони по Натура 2000: защитена зона за опазване на природните местообитания и на дивата флора и фауна BG0000107 “Суха река”, определена съгласно чл. 6, ал. 1, т. 1 и 2 от Закона за биологичното разнообразие /ЗБР/, обявена със Заповед № РД-989/10.12.2020 г. на министъра на околната среда и водите и ЗЗ за опазване на дивите птици BG0002048 „Суха река”, определена съгласно чл. 6, ал. 1, т. 3 и 4 от Закона за биологичното разнообразие /ЗБР/, обявена със Заповед № РД-853/15.11.2007 г. изм. и доп. с Заповед № РД-84/28.01.2013 г. и двете на министъра на околната среда и водите.
Очаква се Късноантичната крепост Палмате и прилежащите около нея терени с обща площ 151,252 дка да бъде Определена като територия за археологическо и геофизическо проучване, консервация, реставрация, експониране и социализация на архитектурно-археологически структури. Ще се забранява ново строителство, с изключение на изграждане на инфраструктура свързана със защитата и/или експонирането на археологически недвижими културни ценности; осигуряване на достъпна среда. Ще бъдат забранени бивакуване, къмпингуване, паленето на огън, както и използването на територията за пасище, мера и ливада. Ще се забрани засаждане на растения с дълбока коренова система, както и на нова дървесна и храстова растителност преди завършване на археологическото проучване на терените, предвидени за озеленяване, във връзка с бъдещо функциониране на територията. Друга забрана касае изграждане на базови станции и ретранслатори на мобилни и ТВ оператори. Забранява се изграждането на ветрогенераторни и фотоволтаични паркове и площадки и други подобни съоръжения. 
Охранителните зони се определят с оглед осигуряване на оптимална териториално-устройствена защита и възможност за изграждане на необходимата инфраструктура за обезпечаване на посетителски достъп, както и на възможността за проучване и евентуално експониране на археологически структури – смислово, функционално и пространствено свързани или принадлежащи на обекта. 
За урбанизираната територия на с. Оногур се препоръчва при всякакви инвестиционни инициативи, свързани с ново строителство, включително изграждане на подземна и надземна инфраструктура, Община Тервел да уведомява РИМ-Добрич за издадените строителни разрешения с оглед провеждане на археологическо наблюдение. По време на изкопните работи стриктно да се спазва чл. 160, ал. 2 от ЗКН. 
